પુસ્તક પ્રસિદ્ધ કરવાના અમારા સંકલ્પ બાદ અન્ય પાસાંઓ પણ મહત્ત્વના હતા. સુરત-સ્થિત મારા એક મિત્ર શ્રી ઉત્કર્ષ દિનેશભાઈ પટેલ કે જેઓ આર્થિક રીતે તો સંપન્ન્ છે જ, પરંતુ તેઓનું વ્યક્તિત્વ પણ ઊર્મિશીલ છે. રાજ્યના મુખ્યમંત્રીના લોકસેવા યજ્ઞથી તેઓ ખાસ્સા પ્રભાવિત છે. અમારો પરિચય તાજો જ હોવા છતાં ‘સૌનો સાથ-સૌનો વિકાસ’ મંત્રને અભિવ્યક્ત કરતી ‘સ્વર્ણિમ ગુજરાતની સ્વર્ણિમ સફર’ પુસ્તકની મારી યોજના તેઓના ધ્યાન પર આવતાં જ મને આર્થિક સહયોગ માટે કોઈપણ પ્રકારની ચિંતા ન કરવા આગ્રપૂર્વક કહ્યું. મારી આનાકાની છતાં છેવટે નમ્રભાવે એટલું તો કહ્યું જ કે, ‘વારૂ, હું જેટલી પ્રત માંગુ, તે મને પહેલાં આપજો…!’ અસરકારક રીતે કહેવાયેલી આ ગુજરાતગાથાને મિત્ર-વર્તુળ તથા લોકો સુધી પહોંચાડવાની તેઓની આવી ભાવના અને મને આર્થિક સહયોગ કરવાની તત્પરતા જોઈને હું વધુ ઉત્સાહિત બન્યો.